Gigi Becali i-a făcut o descriere fabuloasă lui Daniel Popa, noul său atacant de la FCSB. Patronul roş-albaştrilor s-a declarat încântat de vârful pe care l-a adus de la U Cluj, în această vară.
Daniel Popa este al doilea transfer realizat de Gigi Becali, în această vară. Atacantul urmează să fie prezentat oficial, după ce roş-albaştrii au oficializat deja transferul lui David Kiki.
Gigi Becali, descriere fabuloasă pentru Daniel Popa
Gigi Becali a avut doar cuvinte de laudă la adresa lui Daniel Popa şi l-a numit pe acesta „maşinărie”. Patronul de la FCSB e convins că atacantul se va adapta la echipa sa, fiind de părere că se va lupta pentru un loc de titular.
De asemenea, Becali a mai subliniat calităţile lui Daniel Popa şi a transmis că nu l-a transferat pe acesta pentru a fi rezervă, ci pentru a juca din primul minut la FCSB.
„Nu l-am văzut pe Daniel Popa un om emotiv, care să nu facă față la presiune. El este un fel de mașinărie, își vede de jocul lui, nu-l interesează altceva. Așa îl văd eu pe el, dar nu sunt 100%. Eu cred că va funcționa foarte bine la noi.
Eu nu iau jucători rezervă, când iau, îi iau de titulari. Dacă iau cinci atacanți, îi iau de titulari. Dacă mai cumpăr doi atacanți, și o să-i iau, îi iau de titulari. Statutul și-l câștigă ei. Trebuie să arate că merită să fie titulari”, a declarat Gigi Becali, conform prosport.ro.
Gigi Becali va plăti suma de 300.000 de euro în schimbul lui Daniel Popa. Atacantul va avea un contract pe două sezoane la FCSB şi va câştiga, lunar, suma de 15.000 de euro.
Gigi Becali a renunţat la Louis Munteanu, dar pregăteşte un transfer „bombă” la FCSB
Gigi Becali pregăteşte un transfer „bombă” la FCSB, cu care să atace prezenţa în grupele unei competiţii europene. Patronul campioanei României nu mai ia în calcul să îl transfere pe Louis Munteanu. Fiorentina a cerut 1.5 milioane de euro, iar fostul golgheter al lui Gică Hagi cere un salariu de 40.000 de euro pe lună.
Latifundiarul din Pipera i-a liniştit pe fani şi asigură că pregăteşte o lovitură uriaşă pe piaţa transferurilor.
“Am luat ăia doi jucători (n.r. Kiki și Popa). Acum nu e urgență, dar o să mai iau. Trei sigur, dar nu am să-i zic. Poți să te tăvălești că tot nu îi zic. O să fie și un transfer tare de tot, de aia și se negociază acum.
Nu e Louis Munteanu, e ceva tare. E străin. Nu e din Africa de Sud. Nu trebuie să știi. E foarte bun. O să vină trei care sunt cam luați și o să mai vină încă ceva. Cu tot cu ăștia doi luați vor fi cam 5-6 în total.
O să aduc numai cremă. O să aduc un portar, un fundaș stânga și unul dreapta și fundaș central (n.r. a răspuns ironic). Șesarul va fi surpriza și va mai veni încă un atacant pe lângă Popa. Și va mai veni și Tănase.
Lângă Popa iau încă doi atacanți. Nu o să îl iau pe Louis Munteanu, pentru că cere 40.000 de euro pe lună„, a declarat Gigi Becali la fanatik.ro.